ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τη σύγκλιση των νομοθεσιών των κρατών μελών σχετικά με τα συμπληρώματα διατροφής

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2000)222 τελικό - 2000/0080COD): // 10 Μαΐου 2000.

Ημερομηνία γνωμοδότησης της Οικονομικής και Κοινωνικής Επιτροπής: // 19 Οκτωβρίου 2000.

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 14 Φεβρουαρίου 2001.

Ημερομηνία διαβίβασης της τροποποιημένης πρότασης: // 19 Μαρτίου 2001.

Ημερομηνία υιοθέτησης της κοινής θέσης: // 3 Δεκεμβρίου 2001.

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση αποσκοπεί στο να εξασφαλίσει αφενός ένα υψηλό επίπεδο προστασίας της δημόσιας υγείας και αφετέρου την ελεύθερη κυκλοφορία των σχετικών προϊόντων, εξασφαλίζοντας ότι τα συμπληρώματα διατροφής είναι ασφαλή και φέρουν επαρκή και κατάλληλη επισήμανση.

Τα σημαντικότερα σημεία της παρούσας πρότασης είναι τα εξής:

* Ορίζει τα συμπληρώματα διατροφής ως συμπυκνωμένες πηγές θρεπτικών συστατικών καθώς και άλλα συστατικά με θρεπτικές και φυσιολογικές ιδιότητες και καθορίζει, σε ένα πρώτο στάδιο, ειδικές διατάξεις για τις βιταμίνες και τις ανόργανες ουσίες. Όταν θα το επιτρέψει η επιστημονική γνώση, ενδέχεται να καθοριστούν ειδικοί κανόνες για την κάλυψη και άλλων συστατικών.

* Καταρτίζει θετικό κατάλογο βιταμινών και ανόργανων ουσιών καθώς και τις ειδικές μορφές που πρέπει να χρησιμοποιούνται στην κατασκευή τους.

* Καθορίζει την επιστημονικά βασισμένη ανάλυση κινδύνου (για την ασφάλεια) ως τη βασική αρχή για την καθιέρωση των μέγιστων ποσοτήτων βιταμινών και ανόργανων ουσιών στα προϊόντα, μέσω της διαδικασίας κανονιστικής επιτροπής, λαμβάνοντας επίσης υπόψη τις προσλαμβανόμενες ποσότητες από τα κανονικά και από τα εμπλουτισμένα τρόφιμα. Οι προσλαμβανόμενες ποσότητες αναφοράς για τον πληθυσμό θα πρέπει επίσης να ληφθούν υπόψη στην περίπτωση ορισμένων βιταμινών και ανόργανων ουσιών, τα ανώτερα επίπεδα ασφάλειας των οποίων πλησιάζουν (κατά 1 έως 5 φορές) εκείνα των προσλαμβανόμενων ποσοτήτων αναφοράς.

* Προβλέπει τους κατάλληλους ειδικούς κανόνες επισήμανσης.

* Δίνει τη δυνατότητα στα κράτη μέλη να απαιτούν την κοινοποίηση της διάθεσης αυτών των προϊόντων στην αγορά, προκειμένου να διευκολύνεται η παρακολούθησή τους.

3- ΣΧΟΛΙΑ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1. Η κοινή θέση αποτελεί ένα συμβιβασμό προσεκτικά ισορροπημένο, ιδιαίτερα στο θέμα των κριτηρίων που πρέπει να χρησιμοποιηθούν για τον καθορισμό των ανώτατων ορίων περιεκτικότητας αυτών των προϊόντων σε βιταμίνες και σε ανόργανες ουσίες. Συμμορφώνεται με τις βασικές αρχές της νομοθεσίας των τροφίμων, και ειδικότερα με την αρχή που απαιτεί τα τρόφιμα να είναι ασφαλή και να φέρουν κατάλληλη επισήμανση έτσι ώστε οι καταναλωτές να μπορούν να προβούν σε επιλογή μέσα από ευρύ φάσμα ασφαλών προϊόντων έχοντας υπόψη τους όλες τις σχετικές πληροφορίες.

3.2. Στην τροποποιημένη της πρόταση, η Επιτροπή περιέλαβε τις αποδεκτές τροπολογίες μεταξύ εκείνων που το Ευρωπαϊκό Κοινοβούλιο ενέκρινε σε πρώτη ανάγνωση. Αυτές οι τροπολογίες παραμένουν στην κοινή θέση σε μορφή που κανονικά πρέπει να ικανοποιεί το ΕΚ.

Υπάρχουν τρεις σημαντικές διαφορές μεταξύ της τροποποιημένης πρότασης και της κοινής θέσης:

(1) Στην κοινή θέση, το ζήτημα του καθορισμού των μέγιστων ποσοτήτων για τις βιταμίνες και τις ανόργανες ουσίες στα συμπληρώματα διατροφής διευθετείται με τη διάταξη που ορίζει ότι η επιστημονική αξιολόγηση του κινδύνου και οι προσλαμβανόμενες ποσότητες από άλλες πηγές αποτελούν πρωτεύοντες παράγοντες που πρέπει να λαμβάνονται υπόψη για την ασφάλεια των προϊόντων αυτών, και ότι στη γενικότερη αυτή διαδικασία οι προσλαμβανόμενες ποσότητες αναφοράς για τον πληθυσμό θα λαμβάνονται δεόντως υπόψη (άρθρο 5). Παρ' ότι η κοινή θέση διαφέρει από την πρόταση της Επιτροπής, την οποία υποστήριξε και το Κοινοβούλιο, στο ότι οι προσλαμβανόμενες ποσότητες αναφοράς πρέπει να λαμβάνονται υπόψη μόνον στην περίπτωση ορισμένων θρεπτικών συστατικών, η Επιτροπή μπορεί να δεχθεί την κοινή θέση επειδή αυτή ενισχύει τη διαδικασία καθορισμού των μέγιστων ασφαλών ορίων περιεκτικότητας των συμπληρωμάτων διατροφής σε βιταμίνες και ανόργανες ουσίες.

(2) Το άρθρο 4 παράγραφος 8 της κοινής θέσης απαιτεί από την Επιτροπή να υποβάλει στο Ευρωπαϊκό Κοινοβούλιο και στο Συμβούλιο, μέσα σε πέντε έτη από την έναρξη ισχύος της οδηγίας, έκθεση σχετικά με την σκοπιμότητα καθορισμού ειδικών κανόνων για άλλα θρεπτικά συστατικά ή ουσίες με θρεπτικές ή φυσιολογικές ιδιότητες. Η έκθεση αυτή θα συνοδεύεται από ενδεχόμενες προτάσεις για τη λήψη των κατάλληλων νομικών μέτρων. Η Επιτροπή μπορεί να δεχθεί το αίτημα να υποβάλει έκθεση σχετικά με το θέμα αυτό μέσα σε ένα προκαθορισμένο χρονικό διάστημα, ενώ παράλληλα διατηρεί το δικαίωμα πρωτοβουλίας προκειμένου να προτείνει τα κατάλληλα μέτρα.

(3) Το άρθρο 4 παράγραφος 6 της κοινής θέσης είναι νέο. Προβλέπει την ύπαρξη μεταβατικής περιόδου στη διάρκεια της οποίας οι βιταμίνες και οι ανόργανες ουσίες και ορισμένες μορφές τους που δεν παρατίθενται στα παραρτήματα, αλλά περιλαμβάνονται σε συμπληρώματα διατροφής που αυτή τη στιγμή διατίθενται στην αγορά ορισμένων κρατών μελών, μπορούν να εξακολουθήσουν να χρησιμοποιούνται μέχρι να αξιολογηθούν από την επιστημονική επιτροπή για τα τρόφιμα και ενδεχομένως να εισαχθούν στα παραρτήματα. Το άρθρο συντάχθηκε με σκοπό να εφαρμόσει τροπολογία του Ευρωπαϊκού Κοινοβουλίου η οποία δεν ήταν αποδεκτή στην αρχική μορφή της. Η Επιτροπή υποστηρίζει αυτή τη νέα θέση.

4- ΣΥΜΠΕΡΑΣΜΑ

Για τους προαναφερθέντες λόγους, η Επιτροπή υποστηρίζει την κοινή θέση που υιοθέτησε το Συμβούλιο 3.12.2001.